VEGA og Live Nation præsenterer **Den verdensomspændende klubsucces Moderat lægger igen Store VEGA ned**

*Billetterne blev revet væk i løbet af få døgn, da den tyske succestrio indtog VEGA i april tidligere på året. Nu vender Moderat tilbage stærkere end nogensinde med synthdrevet electronica-trylleri og magiske visuals torsdag den 8. september i Store VEGA.*

Moderat er det elektroniske samarbejde mellem Apparat og Modeselektor. Med utrættelig musikalitet har trioen tændt klubgnisten hos fans over hele verden de sidste 13 år. Og farten er kun blevet sat op. Moderat beviste for en komplet fyldt sal i Store VEGA, at de som få andre forstår at blande grandiose visuelle effekter og en farverig pallet af electronica med en naturlig lethed i deres performance.

Soundvenues anmelder kastede [5 stjerner](http://soundvenue.com/musik/2016/04/moderat-elektronisk-staapels-i-store-vega-193811) efter den internationale klubsensation og proklamerede, at de absolut befinder sig blandt nogle af de mest raffinerede electronica-magere:

*“Selvom Moderat omgiver sig med et blændende sansebombardement af visuelle effekter, så er det deres levende og engagerede tilstedeværelse på scenen, der adskiller dem afgørende fra andre elektroniske acts.”*

**Fast inventar på klubber verden over**

Det er bestemt ikke kun danske klubfans og electronica-nørder, som har smag for tyske Moderats magiske lydunivers. I Londons pulserende klubliv befinder de sig lunt i selskabet af eftertragtede live-acts, og også på den anden side af Atlanterhavet har de samlet en betragtelig fanskare.

I hjemlandets techno-højborg, Berlin, har trioens elegante forståelse for at blande industriel lyd med ambient æstetik gjort dem til fast inventar på byens bedste klubber.

[Moderat](https://www.facebook.com/moderat.band/?fref=ts) debuterede i 2002 med ep’en *Auf Kosten der Gesundheit*, som for alvor cementerede deres status som et toneangivende navn på klubscenen. I 2009 blev gruppen kåret som “#1 Live Act of The Year” af Resident Advisor; en titel, de i årene må siges at have levet op til.

Albumaktuelle Moderat har med deres seneste udspil *III* høstet roser for at søge nye afkroge på deres elektroniske legeplads inspireret af alt fra dancehall til gotisk romanticisme. Lyt til den nye single [“Running”](https://www.youtube.com/watch?v=tVawpT44Hrk).

**Fakta om koncerten:**

Moderat (DE)

Torsdag den 8. september 2016 kl. 20.00

Store VEGA, Enghavevej 40, 1674 København V

Billetpris 290 kr. + gebyr

Billetsalget starter mandag den 20. juni kl. 10 via vega.dk og Ticketmaster